Wie is Jesus? - www.bybelkennis.co.za
Sin forsaken is one of the best evidences of sin forgiven. —J.C. Ryle
Niemand het nog ooit 'n groter impak op die wêreld as juis Jesus Christus gemaak nie. Tog is daar baie min mense wat werklik weet wie Hy is. Baie mense sê dat sy verhaal in Betlehem begin, maar nou lees ons in Johannes 1:1 – 2: In die begin was die Woord daar, en die Woord was by God, en die Woord was self God. Hy was reeds in die begin by God.
Jesus is die ewige Seun van God, wat beteken dat Hy geen begin en einde het nie. Sy geboorte in Betlehem was slegs sy fisiese koms na die wêreld wat Hy geskep het.
Jesus was die langverwagte Messias, wat na die wêreld gekom het om die roeping van God uit te voer. In Matteus 16:13 – 16 lees ons van Petrus se belydenis. Jesus vra vir sy dissipels: Maar julle … wie, sê julle, is Ek. Dit is 'n vraag wat elkeen van ons moet antwoord – daar is geen uitkomkans nie. Hy is of die Seun van God of Hy is 'n bedrieër.
Petrus antwoord Jesus se vraag: U is die Christus, die Seun van die lewende God. Jesus antwoord hom: Dit is nie 'n mens wat dit aan jou geopenbaar het nie, maar my Vader wat in die hemel is. Ons het ook die Vader se hulp nodig om te verstaan wie Jesus werklik is. Die beste manier om Hom te verstaan, is deur sy geboorte, lewe en bediening soos dit in die Skrif opgeteken is, te bestudeer.
Maar om te weet wat die Bybel alles oor Jesus Christus sê, is nie genoeg nie – ons moet reageer. Wat gaan ons met Hom doen? Om die waarheid te hoor en dit dan te verwerp is geestelike selfmoord. Diegene wat die waarheid hoor en dit glo, ontvang die ewige lewe.